Kraj o tom neuvažuje
Zriaďovateľom Považského múzea, ktorému patrí Budatínsky hrad a priľahlý park, je Žilinský samosprávny kraj. Jeho hovorca Peter Kubica vyvrátil, že by chceli mať z parku golfové ihrisko. Chcú z neho oddychovo-spoločenské centrum. "Momentálne dopracúvame projektovú dokumentáciu k hradu," povedal. Peniaze na jeho rekonštrukciu chcú z eurofondov. Múzeum riadil do 1. mája Marián Mrva. Po veľkom odvolávaní riaditeľov v apríli s ním už na kraji nepočítajú. Múzeum vedie Ľubomír Poláček. Mrva v minulosti zámer golfu odmietol. "Teraz, je to vraj už odsúhlasené novým vedením," povedal. Poláček to poprel. "Vyjadrovali sme sa k využitiu parku do budúcnosti. O golfe nepadlo z našej strany ani slovo," povedal. Najstarší park pri Žiline má takmer 5 hektárov a pre verejnosť je otvorený od 6. do 22. hodiny. Patrí k Budatínskemu hradu z 12. storočia. Podľa Poláčka je neudržiavaný, sú v ňom aj hnilé stromy.
Ničík golf odmietol
Zámer na výstavbu zázemia pre golf v hradnom parku minulý rok neprešiel. Odbor kultúry vtedy viedol Peter Ničík, súčasný mestský poslanec. MY Žilinské noviny majú stanovisko, ktoré vydal. Náčrt golfového ihriska v hradnom parku mu predložili 20. novembra. Opiera sa o rozhodnutie Krajského pamiatkového úradu (KPÚ) z augusta 2005, ktorý schválil zámer obnovy národnej kultúrnej pamiatky "park pri hrade." V závere odôvodnenia rozhodnutia je uvedené, že "je potrebné, aby bola v maximálnej možnej miere zohľadnená autenticita parku." Ničík sa vyjadril, že "je lepšie, keď sa kultúrne dedičstvo udržiava a zveľaďuje, ako keď sa pretvára do módnych podôb 21. storočia." S myšlienkou golfovej školy v parku prišiel v roku 2006 architekt Róbert Toman. S nami o veci hovoriť nechcel.⋌